b"\n_START_ARTICLE_\nJohn Portsmouth Football Club Westwood\n_START_SECTION_\n\xc5\xbdivljenje\n_START_PARAGRAPH_\nRodil se je v Lissu, Hampshire, Anglija. Tekme Portsmoutha je pri\xc4\x8del obiskovati leta 1976. Skladno z njegovo zvestobo in pripadnostjo klubu je raslo tudi \xc5\xa1tevilo njegovih navija\xc5\xa1kih rekvizitov. Leta 1989 je spremenil svoje ime, iz John Anthony Westwood v John Anthony Portsmouth Football Club Westwood. Vse odtlej velja za najprepoznavnej\xc5\xa1ega Portsmouthovega privr\xc5\xbeenca._NEWLINE_\xc4\x8ceprav so ga mnogi prepoznali kot neizmerno zvestega navija\xc4\x8da, ima njegova navija\xc5\xa1ka evforija tudi slabe strani. Septembra 2002 so ga tako vrgli z Gillinghamovega stadiona Priestfield Stadium, zaradi \xc4\x8desar so Westwooda na eni od spletnih strani Portsmouthovih navija\xc4\x8dev pokritizirali kot\xc2\xa0\xc2\xbbpijanskega nasilne\xc5\xbea.\xc2\xab\xc2\xa0 Izjavo so na strani dva dni pozneje umaknili in objavili opravi\xc4\x8dilo, reko\xc4\x8d da so\xc2\xa0\xc2\xbb\xc5\xa1li predale\xc4\x8d.\xc2\xab\xc2\xa0_NEWLINE_Leta 2003 so Westwooda prikazali v sklopu BBC-jevega socialno-antropolo\xc5\xa1kega projekta Video Nation. Leta 2004 je v Parizu delujo\xc4\x8di fotograf Andrew McLeish na temo mo\xc5\xa1kih, strasti in nogometa posnel fotoreporta\xc5\xbeo z naslovom Fan de foot. So British! V tej fotoreporta\xc5\xbei se je McLeish osredoto\xc4\x8dil prav na Westwooda in kasneje celo osvojil nagrado fotografskega nate\xc4\x8daja\xc2\xa0\xc2\xbbPrix du Public\xc2\xab\xc2\xa0s strani francoske revije Paris Match._NEWLINE_Westwood je od smrti o\xc4\x8deta Franka januarja 2006 dru\xc5\xbeabnik v dru\xc5\xbeinskem podjetju. Dnevni kruh mu sicer prina\xc5\xa1a delo v antikvariatu Knjigarna Petersfield, ki se nahaja v sredi\xc5\xa1\xc4\x8du mesta Petersfield._NEWLINE_Leta 2007 je Westwood izdal knjigo z naslovom The True Pompey Fan's Miscellany. Pojavil se je tudi na naslovnici knjige Chucka Culpepperja Up Pompey iz leta 2007, ameri\xc5\xa1kem vpogledu v angle\xc5\xa1ko navija\xc5\xa1ko kulturo. Septembra 2007 ga je televizijska hi\xc5\xa1a Sky Sports povabila k sodelovanju na dobrodelni nogometni tekmi Premier League Allstars, na kateri je nastopil kot slavni navija\xc4\x8d Portsmoutha._NEWLINE_Leta 2008 se je Portsmouth uvrstil v finale FA Cupa in ga prvi\xc4\x8d v zgodovini tudi osvojil (gre tudi za prvo lovoriko v klubski zgodovini). Westwood je moral ta zgodovinski dose\xc5\xbeek kluba pospremiti brez svojih obi\xc4\x8dajnih navija\xc5\xa1kih rekvizitov, saj mu jih niso dovolili prinesti na stadion Wembley Stadium._NEWLINE_\xc2\xbbGre za precej razdvojeno situacijo. Ko grem na lokalni knji\xc5\xbeni sejem, skrijem svoje tetova\xc5\xbee in oble\xc4\x8dem obleko. Najve\xc4\x8dkrat se s prodajalci knjig zapletem v pogovor o Portsmouthu in dostikrat ugotovim, da imajo oni celo ve\xc4\x8d tetova\xc5\xbe kot jaz sam.\xc2\xab_NEWLINE_\xe2\x80\x94Westwood o svoji slu\xc5\xbebi, tetova\xc5\xbeah in Portsmouthu_NEWLINE_Westwooda so leta 2003 izgnali s stadiona Portsmouthovega glavnega rivala Southamptona, stadiona St Mary's Stadium. Ko so mu na takratnem derbiju varnostniki veleli, naj se usede, je njihove zahteve pri\xc4\x8del vztrajno odklanjati in naposled celo uriniral na sede\xc5\xbee. Kljub temu incidentu je bil 13. februarja 2010 med mno\xc5\xbeico, ki je pospremila Portsmouthovo zmago nad Southamptonom s 4\xe2\x80\x931 v 5. krogu pokalnega tekmovanja FA Cup 2009/10._NEWLINE_Leta 2008 je Westwoodov portret, ki ga je ustvaril umetnik Karl Rudziak, osvojil prvo mesto na Odprtem umetni\xc5\xa1kem tekmovanju Portsmoutha. Februarja 2009 so nato sliko uvrstili v razstavo BP Portrait Awards v Narodni portretni galeriji v Londonu, kjer je bila razstavljena od junija do septembra. 28. septembra 2009 je razstava pri\xc4\x8dela z dr\xc5\xbeavno turnejo, za\xc4\x8den\xc5\xa1i v Mestni umetnostni galeriji v Southamptonu. Razstava je hitro naletela na ogor\xc4\x8denje privr\xc5\xbeencev Southamptona, ki so zahtevali odstranitev slike._NEWLINE_Rudziak je izjavil, da je med ustvarjanjem portreta vse bolj ugotavljal, da Westwoodove tetova\xc5\xbee in oprava niso zgolj metoda za pridobivanje pozornosti, temve\xc4\x8d na\xc4\x8din poglobitve njegove globoke strasti do nogometnega kluba Portsmouth in izra\xc5\xbeanja njegove notranjosti."